U-I-78/95
Natisni
Opravilna št.:
U-I-78/95
Datum odločitve:
15. 6. 1995
Objavljeno:
OdlUS IV, 61
ECLI:
ECLI:SI:USRS:1995:U.I.78.95
Akt:
Zakon o obrambi (Ur. list št. 82/94) (ZObr), 3. in 4. odst. 109. čl.
Izrek:
Pobuda za oceno ustavnosti tretjega in četrtega odstavka 109. člena Zakona o obrambi se zavrže.
Evidenčni stavek:
Pobudnik izpodbija prehodne določbe o uporabi Zakona glede zaposlovanja v Slovenski vojski s pogodbo o zaposlitvi za tiste pripadnike stalne sestave Slovenske vojske, ki so zaposleni ob uveljavitvi zakona.
Ker se je pobudnik zaposlil v Slovenski vojski po uveljavitvi zakona, izpodbijane prehodne določbe ne posegajo neposredno v njegove lastne pravice, pravne interese ali pravni položaj, zato ne izkazuje pravnega itneresa za začetek postopka pred Ustavnim sodiščem.
Geslo:
Izkazani pavni interes pobudnika kot procesni pogoj za vložitev pobude pred Ustavnim sodiščem.
Zaposlitev v slovenski vojski.
Pridobljene pravice.
Pravna podlaga:
Zakon o Ustavnem sodišču (ZUstS), 25. in 24. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Silvo Tratar, Koper
Datum vloge:
5. 5. 1995
Vrsta odločitve:
sklep
Vrsta rešitve:
zavrženje
Dokument:
US17469
Dokument v PDF obliki:
U-I-78-95.pdf
114 KB
Prenesite datoteko
U-I-78/95-8
15.6.1995
S K L E P
Ustavno sodišče je v postopku za preizkus pobude Silva Tratarja iz Kopra na seji dne 15.6.1995
s k l e n i l o:
Pobuda Silva Tratarja za oceno ustavnosti tretjega in četrtega odstavka 109. člena Zakona o obrambi (Uradni list RS, št. 82/94) se zavrže.
Obrazložitev
Pobudnik izpodbija prehodno zakonsko določbo, ki se uporablja za tiste pripadnike stalne sestave, ki so bili v Slovenski vojski zaposleni ob uveljavitvi Zakona, in po kateri se šteje, kot da so sklenili pogodbo o zaposlitvi za vojake za pet, za podčastnike in častnike pa za deset let. Smatra, da taka ureditev pomeni spremembo delovnega razmerja za nedoločen čas v delovno razmerje za določen čas, kar je po predpisih o delovnih razmerjih nedopustno. Po njegovem mnenju taka določba učinkuje za nazaj in posega v že pridobljene pravice, zato naj bi bila v v neskladju s 155. členom Ustave. V neskladju naj bi bila tudi s 14. členom Ustavnega zakona za izvedbo Temeljne ustavne listine o samostojnosti in nedvisnosti Republike Slovenije, ki zagotavlja varstvo pridobljenih pravic častnikom in podčastnikom, ki so iz bivše JLA prestopili v nekdanjo Teritorialno obrambo.
Po določbi 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko vsakdo da pisno pobudo za začetek postopka za oceno ustavnosti zakona, če izkaže svoj pravni interes. Pravni interes je po določbi drugega odstavka navedenega člena podan, če zakon, katerega oceno pobudnik predlaga, neposredno posega v njegove pravice, pravne interese oziroma pravni položaj.
Pobudnikova splošna navedba, da izpodbijana določba posega v pridobljene pravice določenega števila tistih zaposlenih v Slovenski vojski, ki so vanjo prestopili iz bivše JLA, ne izkazuje njegovega lastnega, osebnega pravnega interesa v smislu navedene določbe ZUstS. Tudi ob morebitni razveljavitvi izpodbijanih zakonskih določb se pobudnikov pravni položaj in njegove pravice ne bi v ničemer spremenili.
Ker pobudnik ne izkazuje svojega pravnega interesa, ki je predpisan kot procesni pogoj za začetek postopka pred Ustavnim sodiščem, je bilo treba njegovo pobudo zavreči.
Ustavno sodišče je sprejelo ta sklep na podlagi 25. člena v zvezi s 24. členom ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
Predsednik
dr. Tone Jerovšek